Башҡортостан Республикаһы

Мәләүез районы муниципаль район

Һарыш дөйөм белем биреү мәктәбе

***“Әүлиә шишмәһе”***

темаһына фәнни эҙләнеү эше

**Башҡарҙы**: 8-се класс уҡыусыһы

Ғәббәсова Нәркәс Рәсүл ҡыҙы

**Етәксеһе**: башҡорт теле һәм әҙәбиәте

уҡытыусыһы

Латипова Зинира Ринат ҡыҙы

2017 йыл

**Йөкмәтке:**

1. **Инеш.**
2. **Төп өлөш.**

1.Һыу – иң ҙур байлыҡ.

2. Әүлиә шишмәһенең тарихы.

3. Изге һыулы шишмә.  
4. Шишмәгә ярҙам кәрәк.  
5. Әүлиә рухын ҙурлау.

1. **Йомғаҡлау.** Шишмә – йәшәү сығанағы.

**Маҡсат**:  
1.Кеше тормошонда һыуҙың әһәмиәтен билдәләү;  
2. Әүлиә шишмәһенең барлыҡҡа килеүен өйрәнеү;  
3. Ни өсөн уның ҡороуын асыҡлау;   
4. Ауыл тормошонда шишмәнең урынын билдәләү.

**Фәнни – ғәмәли эшемдең төп бурыстары:**

* Тәбиғәт йәме, йәшәүебеҙ сығанағы булған шишмәгә барыу, уның хәл-торошон өйрәнеү, ярҙам итеү;
* Шишмәнең бөгөнгө хәленә кешеләрҙең, йәмәғәтселектең иғтибарын йәлеп итеү;
* Әүлиә шишмәһенең легендаһын яҙып алыу, өйрәнеү, башҡаларға еткереү;
* Мәғлүмәттәр эҙләү, уларҙы туплау, кәрәклеләрен һайлап ҡулланыу;

**ГИПОТЕЗА**:  
 Моғайын, шишмәләрҙең ҡороуының төп сәбәбе булып Ағиҙел йылғаһында төҙөлгән Йомағужа һыу һаҡлағысы торалыр.

Уралдан да ғына Алтайғаса

Йәйрәп ята башҡорт далаһы.

Йырың да күп һинең, моңоң да күп,

Әйҙә, йырла, башҡорт балаһы.

Башҡортостаныбыҙҙың тәбиғәте иҫ киткес матур һәм бай. Башҡа бер ерҙә лә беҙҙәге кеүек күркәмлек: сағыу төҫтәр, ғорур тауҙар, ҡалын урмандар, киң йылғалар, сылтыр шишмәләр юҡтыр ул. Сылтыр шишмәләр. Сылтырмы икән улар? Бөгөн беҙҙең шишмәләр һаҡлауға мохтаж. Тәбиғәтте һаҡлау, ҡарау, яратыу кәрәк. Шишмәләр күрһәм, тәбиғәттең бер мөғжизәһе бит улар, тиеп уйлайым. Уйламаған ерҙә тауҙы йә ерҙе тишеп сығып, үҙҙәренә юл табып, аға ла аға улар. Ә бит шишмәләрҙең һыуы шул тиклем таҙа, саф була, һәр ҡайһыһы дауалау ҡөҙрәтенә эйә. Борон-борондан шишмә буйҙарын таҙа тотҡандар, улар тирәһендә үҫкән ағастарҙы ҡырҡмағандар. Ауылдарҙа ҡоҙоҡтар, колонкалар булмағанда, ауылдың бер осонан икенсе осона тиклем көйәнтәләп һыу ташығандар. Әсәйем һөйләүенсә, оло-оло инәйҙәр ҙә бер ниндәй һуҡраныуһыҙ ошо рәүешле һыуға йөрөгәндәр. Һыуҙы иң изге, иң ҡөҙрәтле көскә эйә тип иҫәпләгәндәр, уның тамсыһын да әрәм-шәрәм итмәгәндәр. Өләсәйем дә: “Һыуҙы күп исрафламағыҙ, гонаһҡа батырһығыҙ. Һыуҙың гонаһы ҙур була”, - ти. Ул һыуҙы “биссмилла”һыҙ тотонмай. Шишмә һыуын эсер өсөн генә тотонорға ҡуша. Ул – дауа, ти. Йыуынырға йылғанан йә колонканан алабыҙ.

Һыуҙың тамсыһын да әрәм-шәрәм итмәҫкә өйрәттеләр ҙә ул өлкәндәр. Әммә үҙебеҙ ҙә һиҙмәҫтән, кәрәкһә-кәрәкмәһә лә, һыуҙы артыҡ тотоноп ташлайбыҙ. Алыҫ йөрөйһө түгел: боҙоҡ кранды шунда уҡ рәтләп ҡуйырға ҡул теймәй, был эште оҙаҡҡа һуҙабыҙ, шулай уҡ йыуынғанда самаһыҙ ағып тора һыу. Кемдер: “Мин белеп тотонам да ул. Бүтәндәр мулыҡҡас, һаҡсыллығымдан ни фәтүә?” – тиер. Әгәр тәртипкә күнгәнһегеҙ икән, афарин! Тора-бара күршеңдең дә һинең өлгөгә эйәреренә шикләнмәйем. Уға башҡалар ҙа ҡушылыр...

Шишмәләр – тәбиғәт байлығы. Ошо байлыҡтың ҡәҙерен беләбеҙме? Юҡ шул. Күпме шишмәләр бөгөн ташландыҡ хәлдә йә бөтөнләй юҡҡа сыҡҡан. Хөкүмәт тарафынан иғлан ителгән “Тирә-яҡ мөхитте һаҡлау” йылы һөҙөмтәле генә булды. Өмәләр ойошторолоп, күп шишмәләр таҙартылды, кәртәләп алынды, ял итеү урыны итеп ҡулайлаштырылды. Беҙ быға нисек ҡараныҡ? Шишмә буйында ял итәбеҙ ҙә, уны сүп-сар ташлау урынына әйләндерәбеҙ. Беҙҙең ауылға яҡын шишмәгә лә кемдәр генә килеп, һыуын эсеп ҡыуанмай. Әммә күптәр шишмәнең үҙен ҡыуандырмай шул. Беҙ, ауылдың бер төркөм йәштәре, аңлатыу эше лә алып барып ҡараныҡ – һөҙөмтә булманы. Беҙ ташлап киткән пластик шешәләр бер ваҡытта ла шишмә һыуын һаҡлаусы, байытыусы минералдар булып иремәй бит. Быны һәр кем яҡшы белә. Әгәр тәбиғәтте һаҡлауҙы ошо өлкәлә эшләүселәргә, инспекторҙарға ғына ҡайтарып ҡалдырһаҡ, минең уйлауымса, егерме-утыҙ йылдан шишмәләр генә түгел ҙур йылғаларыбыҙ ҙа юҡҡа сығасаҡ. Хәҙер һәр ауылда йылға, шишмә буйҙары ҡый түгеү урынына әйләнгән.

Бер-беребеҙҙән йәшереп түгәбеҙ, ағып китә ул, тибеҙ, етәкселәр ҙә күп осраҡта быға күҙ йомоп ҡарай. Меңәр йылдар буйына булған нәмә ҡайҙа булһын ул, булған, буласаҡ та тип ҡарау ҡурҡыныс икәнен аңлағанда инде һуң булырға мөмкин. Шишмәләр менән ҡыҙыҡһына башлағас, уларҙың күптәрен ҡарайым да ҡасандыр тирә-яҡтарында ағастар, ҡыуаҡтар үҫкәне беленә. Ағастар шишмәләргә, йылғаларға йәшәү көсө бирһә, шишмәләр – уларға. Тәбиғәткә һаҡсыл ҡараш – үҙебеҙгә ихтирам менән ҡарау ул, беҙ бит тәбиғәт балалары.

Быйылғы 2017 йыл да “Экология һәм айырым һаҡланған тәбиғәт биләмәләре йылы” тип иғлан ителде. Был тәбиғәт, тирә-яҡ мөхит өсөн бик файҙалы һәм кәрәкле ине. Эшләйһе эштәр алда әле.

**Һыу – иң ҙур байлыҡ.**

Ер йөҙөндә һыу күп булһа ла, таҙа һыу кәмегәндән - кәмей бара. Һыуһыҙ бер тере зат та йәшәй алмай. Һыу - тәбиғәт биргән иң ҙур байлыҡ. Бына шуға күрә 22 март - бөтә донъя һыу көнө тип иғлан ителгән. Шишмәләр ҡоромаһын, йылғалар һайыҡмаһын өсөн, беҙгә уны һаҡларға һәм яҡларға кәрәк.

Ер йөҙөндә эсәр һыу кәмегән, шишмәләр ҡороған, йылғалар һайыға барған һайын кешелек донъяһы һыу тураһында күберәк уйлана. Һыуға бәйле төрлө катаклизмдар һәр кемде хәүефкә һала. Күренекле ғалимдар һыу серҙәрен хәҙер бөйөк Раббыбыҙҙың ергә ебәргән изге Ҡөрьәненән эҙләй. Шулай уҡ быуаттар төпкөлөнән килгән халыҡ аҡылына ла мөрәжәғәт итә. Борон: «Ахырызаман етһә, кешенән һыу ҡасыр», – тиер булғандар. Быйылғы ҡоролоҡ, шишмәләрҙең юҡҡа сығыуы, ҙур йылғаларҙың кисеп сығырлыҡ булып һайығыуы боронғолар һүҙен раҫлай түгелме?

Бөгөн мин үҙемдең ауылымдағы Әүлиә шишмәһе, уның ни өсөн ҡороуы тураһында һөйләргә теләйем. Әүлиә шишмәһе Мәләүез районы Һыртлан ауылының иң матур ере. Һыуы тәмле, таҙа, һалҡын. Йәйге эҫелә лә ҡоромай, ҡышҡы һалҡындарҙа ла туңмай ағып ята ул.

Изге тауҙа өс әүлиә ерләнгәнлеге билдәле.

  Борондан был шишмәнең һыуы шифалы һаналған. Ауырыған, күңел тыныслығы тапмаған кешеләр ихлас ышанып, доғалар ҡылып һыуын эсһә, еңеллек һәм дауа тапҡан. Бөгөн дә был изге ергә халыҡ төрлө яҡтан килә. Боронғо ҡарттарҙың һөйләүенсә, был тауҙа элек үҙенең ырыуы менән бер хан ултырған. Ул әүлиә булған. Ә шишмәнең һул яғындағы ике әүлиәнең кемлеге билдәһеҙ. Шишмә өҫтөндәге Әүлиә ҡәберенең аҡ ташы бик мөғжизәле һәм хикмәтле. Тауға насар уйлы кешеләр килһә йәки хәмер эсһә, таштың төбөнән ҡан һарҡыған. Күрәһең, әүлиә рухы рәнйегәндер.

Бөйөк Ватан һуғышынан һуң ниндәйҙер ғалимдар килеп, тикшеренеү үткәргән. Уларҙың әйтеүенсә, был таштың тамыры өс яҡҡа бик тәрәнгә һәм йыраҡҡа айырылып киткән. Шуға уны ҡуҙғатырға ҡушмағандар. Юғиһә туфан һыуы ҡалҡыуы мөмкин, тигәндәр. Ғөмүмән, Ағиҙел буйындағы тауҙарҙы, Сорғояҙ ауылы тирәһен әүлиәләр төйәге тип йөрөтәләр.  
Хәҙерге көндә был изге урын таш кирбес менән буралып, иркен иттереп кәртәләп ҡуйылған. Башҡортостан – әүлиәләр иле, тибеҙ. Дөрөҫтөр ҙә, сөнки әүлиә ҡәберҙәре, изге заттар ерләнгән урындар, эргәһендә урғып сыҡҡан шифалы шишмәләр һәр төбәктә тиерлек бар. Сөнки Урал – халҡыбыҙҙы туфан һыуынан ҡотҡарған изге ер. Әүлиәләре күп булған халҡымдың.

Уларҙың береһе Ағиҙел буйындағы Изге тауҙа ерләнгән.  
Мәләүез районының күрше Күгәрсен районы менән сиктәш кенә бик матур урынында Һыртлан ауылы бар. Ул Әүлиә тауының итәгендә генә ултыра. Ҡыпсаҡ ҡәбиләһенең Бошман-ҡыпсаҡ ырыуына ҡараған башҡорттар донъя көтә бында. Өйҙәре бер генә урамға теҙелгән. Әжәлгә дарыу булырҙай һыуын һыулаусыларҙың тыуған ауылы хаҡында ғалим Ә. Әсфәндиәров яҙған тарихи мәғлүмәттәр бик күп.

Элек ололар Әүлиәнең ҡәберенә килеп доға уҡыған, намаҙ тотҡан. Әүлиә рухын рәнйетергә ярамай тип әйтеп ҡалдырғандар.

Ауыл халҡы шишмәне кәртәләп матур итеп,ҡыйыҡлап эшләп ҡуйған. Ошо шишмәне күреп, һыуын ауыҙ итергә ер аяғы - ер башынан киләләр. Әүлиә шишмәһенең шифалы һыуы, изге икәне тирә - яҡҡа таралған. Борон - борондан Әүлиәнең һыуы төрлө сиргә дауа тип һаналған. Хатта Башҡортостандың атҡаҙанған мәҙәниәт хеҙмәткәре, билдәле республиканың йырсыһы, тиҫтәләгән йыр авторы Нурия Абдуллина беҙҙең шишмәнән һыу эсеп, "Әүлиә шишмәһе" тигән йыр ижад иткән:

Яланда гөл сәскә,

Дуҫтарым эргәмдә,

Һеҙҙең менән бергә саҡта,

Донъям йәмләнә.

Изге теләктәрем,

Ҡабул булһын тиеп,

Әүлиә шишмәһенә мин,

Көмөш тәнкә һалдым.

Һиндә лә бар бәхет,

Миндә лә бар бәхет,

Тик ниңәлер кайһы ваҡыт,

Күңелем ут ялҡын.

Мендек беҙ үрҙәргә,

Баш эймәй елдәргә,

Йырым бүләк булһын һеҙгә,

Һағынып йырларға.

Беҙҙең Һыртлан ауылы тарихҡа бай. Саҡ ҡына ауылдан өҫтәрәк тәбиғәттең иң күркәм урындары бар ине. Йомағужа һыу һаҡлағысы төҙөлгәс уларҙың күбеһе һыу аҫтында ҡалды. Бөгөнгө көндә һыу һаҡлағысына таҙа һыулы Ҡалмышҡа йылғаһы ҡоя. Бик күптәргә Митрошка ташы билдәле. Ауылдың ағинәйе Фатима инәй Латипова һөйләүенсә, Митрошка 19 быуат аҙаҡтарында Демидов заводынан ҡиммәтле тауар ташыған. Бер көн уның һалы тауар менән һыуға бата. Тауар көткән байҙар Митрошканы ҡаты туҡмайҙар һәм уның үле кәүҙәһен таш менән күмеп ҡуялар. 20 быуат башында был ташты шартлаталар, ә ташҡа ҡаршы ҡаяны Митрошка ташы тип йөрөтә башлағандар. Был тирәлә тағы Клементий йылғаһы бар. Аҡауыз яланы бигерәк матур, унда беҙҙең ауыл кешеләре һунарға, бесән сабырға, балыҡ тотарға йөрөгәндәр. Тағы ла Аҙан таш ҡаяһы бар. Ул бигерәк тә мәсет монараһына оҡшаған. Батыросҡан ҡаяһы бик билдәле. Һөйгәнен ҡотҡарам тип килгән егет ҡыҙы менән ошо ҡаянан упҡынға һикерә. Беҙҙең ауылда тағы ла Бүре ояһы бар. Элек бында бик күп бүреләр йөрөгән. Ололар Ҡалмыҡҡыуған яланы тураһында ла һөйләйҙәр. Һыуыҡ шишмәһенең эйәле булыуы тураһында ла билдәле.

  Үткән йылдар ҡоро килһә лә, беҙҙең шишмәбеҙ ҡороманы, йәй буйы ағып ятты. Ләкин мине шишмә һыуының кәмеүе борсой. Минең өләсәйем дә хәҙер һыуҙың кәмеүе, уның элек мул һыулы булып, ауылды уртаға бүлеп ағып ятыуы тураһында һөйләй. Минеңсә, шишмәнең кәмеүендә Ағиҙел йылғаһында төғөлгән Йомағужа һыу һаҡлағысы мөһим урын алып тора. Ағиҙел йылғаһын быуғас, тирә - яҡта шишмәләр ҡороп бөттө. Һыртлан, Иштуған ауылдары янындағы бер нисә шишмә юҡҡа сыҡты (Һалҡын шишмә, Туғанаш). Әлегә Әүлиә шишмәһе йәйге ҡоролоҡҡа бирешмәй. Шишмәләр ҡоромаһын өсөн уларға ярҙам кәрәк. Тирә - яғына ағас ултыртырға, шишмәләрҙе таҙартып торорға, изге тере һыуҙың шифалығын киләһе быуын өсөн һаҡларға өндәргә кәрәк. Шәхси эшҡыуарҙар ярҙамында Әүлиә һыуын ауырыу, мохтаж кешеләргә еткереүҙе ойошторорға мөмкин. Был йәһәттән, беҙ мәктәп уҡыусылары, Башҡортостан милли парк эшселәре менән үткән йыл күп ағас үҫентеләре ултырттыҡ. Ундағы ағастарға уҡытыусылар менән барып һыу һибеп йөрөнөк. Ағастарыбыҙҙың бөрөгә тулышып ултырыуын күргәс, беҙ ҡыуандыҡ. Беҙҙең ағастар шишмәгә йәм биреп, йәйге эҫе ҡояштан һаҡлап ултырыр тип уйланым.

Һыртлан башланғыс мәктәбе уҡыусылары Әүлиә шишмәһен таҙалап, тора тәрбиәләп. Беҙ унда барып сәскәләр ултыртып, тирә - яғын йыйыштырып ҡайтабыҙ. Ауылыбыҙҙың бер йәме ул шишмәбеҙ. Ауыл халҡы ла изге сығанаҡты күҙ ҡараһы кеүек һаҡлай, уның һыуы изге икәненә ышанып йәшәй. Һыртлан ауылына төшкән килендәрҙе ошо шишмәгә һыу юлына алып барыу ҙа матур бер йола. Үткән йыл 1 май байрамы алдынан Әүлиә тауы итәгендә байрам ойошторолдо. Унда балалар ҙа, өлкәндәр ҙә ҡыуанып ҡатнашты. Быйыл да ул байрамды үткәрергә йыйыналар. Ҡарға бутҡаһы, Кәкүк сәйе кеүек байрамдарҙа үткәрелеп тора.

Минең уйлауымса, изге тауҙа дини байрамдар ойошторолһа, һалдатты, йәки юлға сыҡҡан туғандарҙы оҙатҡанда, ошо изге һыуҙы йотторһалар яҡшы булыр ине. Шулай уҡ дини байрамдарҙы изге тау итәгендә өгөт - нәсихәт уҡыу, Әүлиә рухына ҡорбан салыу, аят кеүек матур йолаларҙы тергеҙергә кәрәк. Әүлиә рухын ҙурлаһаҡ, беҙҙе ул ҡурсалар, тормошобоҙҙо матурыраҡ, йәнлерәк итер. Шул ваҡытта шишмәбеҙҙең һыуы тағы ла шифалыраҡ, мулыраҡ булыр һәм бер ваҡытта ла ҡоромаҫ тип ышанам.

Тикшереү эшемдә шишмәләрҙең һыуы бөтөүенә бәйле тағы ла бер гипотеза бар, моғайын, шишмәләрҙең ҡороуының төп сәбәбе булып Ағиҙел йылғаһында төҙөлгән Йомағужа һыу һаҡлағысы торалыр.

Йомағужа һыу һаҡлағысы ҙур-ҙур ҡалаларҙы эсәр һыу менән тәьмин итер өсөн төҙөлдө, ә ниңә һуң унан түбән ултырған ауылдар зыян күрә!? Шишмәләр эҫе йәй көндәрендә ҡорой, күрше Иштуған ауылында Туғанаш шишмәһе бөтөнләй юҡҡа сыҡты тиһәң дә була, сөнки хәҙер уның юлынан ҡар һыуы ғына аға яҙғы ташҡында. Һалҡын шишмә ҡороу сигендә. Беҙҙең Әүлиә шишмәбеҙҙә ярҙарын тултырып ағып ятмай. Хатта ҡайһы бер йорттарҙа ла йәй көнө ҡойоларынан насос менән һыу алған саҡта 2-3 биҙрә алғандан һуң тона, йәки бөтөнләй сыҡмай. Бөтә бәлә ошо һыуһаҡлағыс төҙөлгәндән һуң башланды ла инде.

**Йомғаҡлау.**

Һыуҙың ҡәҙере шишмә ҡороғас ҡына беленә, ти халыҡ мәҡәле. Шишмәләр тәбиғәткә йән өрөүсе булараҡ, борон-борондан бик ҡәҙерле булған. Уның һыуын эсеп сафланғандар, дауаланғандар.

Сифатлы эсәр һыуҙың етмәүе мәсьәләләрен хәл итеү, шишмә эргәһендәге майҙансыҡтарҙы тәртиптә тотоу, халыҡ эскән шишмә һыуының гигиена йәһәтенән хәүефһеҙлеген тәьмин итеү маҡсатында республика ҡаҙнаһынан аҡса бүленеп тора.

Башҡортостандағы шишмәләр – тәбиәттең үҙенсәлекле байлығы. Улар ғәйәт ҙур экологик, тарихи-мәҙәни, эстетик һәм рекреациялы әһәмиәткә эйә. Шишмәләребеҙҙе һаҡлау, ҡурсалау, таҙалыҡта, тәртиптә тотоу хөкүмәт кимәлендә хәл ителеүе шатландыра. Шулай булырға тейештер ҙә ул. Айырым кешеләр йә ауыл халҡы ғына был мәсьәләне тулыһынса хәл итә алмай. “Күмәкләгән яу ҡайтарған”, ти халыҡ мәҡәле. Тәбиғәтебеҙ – уртаҡ байлығыбыҙ. Байлыҡты һаҡлай белергә, уны арттырырыу өсөн тырышырға кәрәк.

Ни өсөн мин тап ошо һорауҙы биреүҙе кәрәкле тип таптым һуң? Халҡыбыҙҙа “Шишмә – йәшәү сығанағы” тигән бик матур һәм мәғәнәле бер әйтем бар. Шишмә йәшәйешебеҙҙең сығанағы булғас, улар ҡороп бөтһә ни булыры билдәле инде. Һығымтаны һәр кем үҙе эшләһен.

Боронғо кешеләр һыу ҡәҙерен белгән. Һыуҙың йәшәү сығанағы икәнен бик яҡшы аңлаған, йылғаларҙы бысратмаған, шишмә баштарын барып таҙалап, тәрбиәләгән. Һәр кем үҙе тирәһендәге йылғаларҙы үҙе тәрбиәләгән. Беҙҙә ололарҙың эшен, ҡарашын күҙ уңында тотоп, фәһем алайыҡ, йылға-күлдәребеҙҙе бысратмайыҡ, ә киреһенсә һаҡсыл ҡараш тәрбиәләйек киләсәк быуындарҙа ла. Шишмәләр ҡоромаһын, йылғалар һайыҡмаһын өсөн, беҙгә уны һаҡларға һәм яҡларға кәрәк.

**Ҡулланылған әҙәбиәт :**

1. Башҡорт теленең һүҙлеге. Мәскәү, 1993й.
2. Башҡорт халыҡ ижады. XIII том. Өфө:Китап, 2009
3. Башҡорт халҡының легендалары һәм риүәйәттәре, 1995 й.
4. Вестник природы, № 22, 2011й.
5. Йәшлек гәзите, № 12, 4 февраль 2010 й.
6. Һыу – йәшәү сығанағы. “Башҡортостан” гәзите, апрель, 2016
7. Һыу ҡәҙере. “Башҡортостан” гәзите, сентябрь, 2012
8. [Һыу ҡәҙерен шишмә ҡороғас белербеҙ](http://yshatir.ru/yemgiet/1034-yu-eren-shishm-oroas-belerbe.html). “Юшатыр” гәзите, июнь, 2014
9. Әхтәмов М.Х. Башҡорт халыҡ мәҡәлдәре һәм әйтемдәре һүҙлеге. Өфө: Китап, 2008.